Beibel: okanisi tongo 1 Kolenti 9\n☰ 1 Kolenti 9 ◀ ▶\nFa apaiti bosikopuman wooko\n1 Ma, da na dwengi mi de? Kweti! Mi na apaiti bosikopuman fu wi Masaa Jesesi. Mi be si en anga ain. Mi wooko tyai u kon toon biibisama. 2 Da taa sama sa taki, mi á de apaiti bosikopuman fi en. Ma u anda á poi taki dati. Bika fa mi tyai u kon toon biibisama na wan maiki fu soi dati.\n3 Na so mi e piki ala den sama di e sitee taki, mi á de apaiti bosikopuman.\nSan apaiti bosikopuman abi\npasi fu du?\n4 We, da wi enke apaiti bosikopuman abi pasi fu meke yu biibiwan de mu solugu wi anga nyanyan anga diingi. 5 Wi dise abi pasi fu libi anga wan biibi uman tyai waka lontu anga wi. Taa apaiti bosikopuman du dati. Den tyuku tyuku baala fu Masaa Jesesi anga Kefasi seefi. 6 Da u si enke mi anga Balnabasi ná abi pasi fu kaba du taa wooko solugu u seefi? 7 Bika suudati a wooko tapu nái du taa wooko solugu enseefi. Sama di paandi wan goon mu libi fu a nyanyan di sii puu de. Sama di e kweki kaw mu diingi a meliki di ai puu. 8 Ala a taki de waka libisama fasi. Ma Masaa Gadu weiti taki fu dati tu. 9 Bika Mosesi weiti sikiifi taki: “Noiti tei wan kaw mofu te ai wooko yu goon. Gi en pasi fu nyan na a wooko tapu.” Ma kaba denki na kaw namo taki Masaa Gadu e taki de so. 10 Bika dati sikiifi gi wi enke wookoman fi en. Sama di wooko a wan goon mu poi luku fu fende wini fu dati. Sama di koti a nyanyan fu a goon tu.\n11 Da na wi ya wooko, fu gi u anda a Bun Nyunsu. Da a ná ogii, fu luku fu fende wini a u anda baka. 12 Wi abi pasi fu fende wini a u de moo taa wookoman di e fende wini a u de nownow. Ma kweti! Bika a moo betee u banda useefi teke ala sowtu pina, fu meke wi á tyai wan enkii sani kon poti muliki a Bun Nyunsu fu Kelestesi.\n13 Ma u sabi taki, wookoman na a apaiti begi tafaa a ini a Mama Keliki be sa nyan fu a paiman di tyai kon poti begi Masaa Gadu de. Fesiman fu Dyu keliki be sa nyan a meti di sama e tyai go kii begi Masaa Gadu paadon na a apaiti begi tafaa. 14 Na so Masaa fiti poti gi wi di e tyai a Bun Nyunsu. U mu fende solugu a sama di e teke biibi a dati.\nPawlesi soi fa a nái du san a\nabi pasi fu du\n15 Ma mi nái luku fu u solugu mi. Winsi fa mi abi pasi fu dati seefi. Da fa mi sikiifi ya baka á de fu suku dati tu. A moo betee mi dede! Bika mi á wani poli awan kodo bun nen di mi abi fu gafa. 16 Bika fa mi e gi a Bun Nyunsu ya, ma mi á poi gafa miseefi anga en. Bika na Kelestesi kisi mi poti fu du a wooko ya namo namo. Da heelu fu mi, efu mi á du en!\n17 Bika efu mi be e du a wooko ya anga miseefi wani, da mi be o teke paiman fi en. Ma kweti! Na Kelestesi sende mi. Da na mi wooko di mi musu fu du. 18 Ma luku a paiman fu di mi e tyai a Bun Nyunsu ya. Na di mi e du a wooko ya sondee fu suku san mi abi pasi fu teke. Da dati e gi mi piisii.\nFa fu wini ala sowtu sama\n19 Ma mi á de a dwengi taki, sama na mi basi fu a wooko ya. Ma toku miseefi poti miseefi fu wooko piisii ala sama. Da mi sa wini onmen mi poi meke kon toon biibisama. 20 Da te mi doo Dyusama, da mi e oli miseefi Dyu, fu wini son fu den. Weiti nái wooko a mi tapu. Ma te mi doo sama anga weiti fasi, da mi e oli miseefi weiti fasi tu, fu wini son fu den de. 21 Te mi doo taa foluku sondee weiti fasi, da mi e oli miseefi sondee weiti fasi tu, fu wini son fu den. Ma dati nái wani taki, mi e kaba anga a tuutuu weiti fa Kelestesi leli wi libi.\n22 Soseefi, te mi doo biibiwan di swaki libisama fasi ete, da mi nái du sani enke mi sabi moo den. Na so mi e wooko ala fasi gi ala sowtu sama, fu yeepi onmen mi poi wini gi Kelestesi. 23 Ala a wooko ya na fu a Bun Nyunsu sa go doo ala sama. Da mi anga den makandii sa fende den dyendee seigi di Masaa Gadu paamisi.\nLon fu fende a winiman paiman\n24 Ma somen sama e tiingi a lo fu sitee lon. Ma na wan kodo namo o toon winiman fu a gaan paiman. Da meke moiti seefi, fu wini a gaan paiman ya. 25 Sama di o go sitee lon e seeka bun, fu wai son sani di ai losutu poti a wanse fosi. Ma na fu wini gowtu ati wei a ede, di á de fu wei tego. Wiseefi mu wai son sani di wi e losutu poti wan se, fu wini a gowtu ati fu wei tego. 26 Mi ya seefi e meke moiti! Mi nái lon enke mi lasi pasi daai lontu enke mi nái si pe fu lon go wini. Mi nái feti enke kofuman di kofu e kai a soso peesi, fu naki a winta. 27 Kweti! Mi e dwengi losutu fu sikin, fu dati á wooko enke basi a mi tapu. Da a ná o de taki, mi leli somen sama fende Masaa Gadu paamisi, ma miseefi lasi a gaan winiman paiman.


Sama e tii a foluku fu Gadu aini a ten ya? | Wakititolen\nLEISI AINI Bataks (Karo) Bataks (Simalungun) Bataks (Toba) Bauletongo Biak Bislamatongo Chintongo (Haka) Choltongo Chopi Drehu-tongo Fransitongo Garifunatongo Groenlandtongo Hmong (wit) Ibantongo Ingrisitongo Italiatongo Javaans Kambodyatongo Kaqchikel (Centraal) Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikongotongo Kimbundutongo Kisitongo Krio Laostongo Lomwetongo Lukonsotongo Makuatongo Maltatongo Mamtongo Mapudunguntongo Masatektongo (Huwatala) Mauritius Kriorotongo Miksetongo Misotongo Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Navayotongo Ngaberetongo Ngangela Ni-weitongo Niastongo Nyanekatongo Nyungwe Okanisitongo Potogisitongo Quichua (Chimborazo) Quichua (Imbabura) Romani (Macedonië, cyrillisch) Romanitongo (Masedoniya) Romanitongo (Zuidsei fu Grikikondre) Runyankoretongo Rutorotongo Seisyel-èilanti Kriorotongo Senatongo Spanyorotongo Sramakatongo Sundaas Tahititongo Talapanektongo Totonaktongo Toyolabaltongo Tswatongo Tyokwetongo Tyuabotongo Tzeltaltongo Udgurtongo (sirilis-alfabet) Umbundutongo Urdutongo Urundtongo Walisitongo Wayuunaikitongo\n„Membee den baala di e teke fesi.”—HEBREWSAMA 13:7.\nFa a santa yeye yeepi den sama di be e tii a foluku fu Gadu aini a ten fu den apostel anga a ten ya?\nFa den engel yeepi den sama di be e tii a foluku fu Gadu aini a ten fu den apostel anga a ten ya?\nFa a Wowtu fu Gadu yeepi den sama di be e tii a foluku fu Gadu aini a ten fu den apostel anga a ten ya?\n1, 2. San den apostel be e akisi denseefi di Yesesi go a hemel?\nDEN apostel fu Yesesi be de na a oleifimongo di den si fa Masaa Yesesi e go a hemel. Baka wan pisiten den si fa a woluku tapu en (Toli 1:9, 10). A wan sani fu tu yali langa Yesesi leli den. A gi den taanga-sikin. A be e tii den tu. Ma san den be o du di Yesesi gwe?\n2 Fosi Yesesi go a hemel, a be taigi den bakaman fi en taki: „Wi o de mi Kotoigi a Yelusalem, a hii Yudeya anga Samaliya, anga den moo faawe peesi a goontapu” (Toli 1:8). Fa den be o man du a wooko ya? Yesesi be paamisi den taki a santa yeye fu Gadu be o yeepi den (Toli 1:5). Ma sama be o soi den san den mu du? Sama be o seeka a peleikiwooko a hii goontapu? Den apostel be sabi taki Yehofa be poti wantu man fu tii den Islayelisama aini den ten di pasa. Kande den be e akisi denseefi efu Yehofa be o poti wan taa fesiman gi den.\n3. (a) Sowtu pelensipali sani den apostel be mu du baka di Yesesi go a hemel? (b) Sowtu akisi wi o luku aini a artikel ya?\n3 Di Yesesi go a hemel, neen den apostel fi en ondoosuku a Wowtu fu Gadu. Den begi tu, neen den poti Matiyasi a Yudasi Esikaliyotu peesi, enke wan fu den 12 apostel (Toli 1:15-26). Saide a sani ya be pelensipali gi den apostel anga Yehofa? Den disipel be fusutan taki a 12 apostel mu de. * (Luku a maiki a ondoo.) Yesesi be teke den enke apostel, neen a leli den wan pelensipali wooko. San na a wooko ya? Fa Yehofa anga Yesesi be yeepi den fu teke seeka gi a wooko ya? Fa Yehofa anga Yesesi sete sani aseefi fasi aini a ten ya? San a wani taki fu „membee den baala di e teke fesi”, moomoo „a koni saafu di u sa fitoow”?—Hebrewsama 13:7; Mateyesi 24:45.\nYESESI E TII DEN BAALA DI E TII A WOOKO A HII GOONTAPU\n4. Sowtu wooko den apostel anga den taa owluman a Yelusalem be e du?\n4 Den apostel be bigin tii a Kelesten kemeente aini a yali 33 na a Pinksterfesa. Beibel e soi taki ’Peitilisi anga den elufu apostel’ opo taampu, neen den paati a bun nyunsu gi wan gaan kulu sama (Toli 2:14, 15). A omen fu den sama de toon Kelesten. Baka dati den nyun Kelesten ya tan „poti pakisei a den sani di den apostel be e leli den” (Toli 2:42). A den apostel be e seeka a moni toli fu a kemeente (Toli 4:34, 35). Den be e leli a foluku fu Gadu. Den be e begi gi den tu. Den be taigi den taki: ’Wi o poti ala u pakisei na a begi di u mu begi anga a paati di u mu paati a wowtu fu Gadu’ (Toli 6:4). Den be e sende Kelesten di abi ondoofeni go peleiki a taa peesi tu (Toli 8:14, 15). Bakaten, taa owluman di be salufu, be e yeepi den apostel fu tii a wooko a hii goontapu. A den be e taigi ala den kemeente fa den be mu du sani.—Toli 15:2.\nDen Kelesten aini a ten fu den apostel be sabi taki Yehofa be e meke Yesesi tii den baala di be e teke fesi a ten de\n5, 6. (a) Fa santa yeye be e yeepi den baala di be e tii a wooko? (Luku a fowtow na a bigin.) (b) Fa den engel be e yeepi den baala di e tii a wooko? (c) Fa a Wowtu fu Gadu be e yeepi den baala di e tii a wooko?\n5 Den Kelesten aini a ten fu den apostel be sabi taki Yehofa be poti Yesesi fu tii den baala di be e teke fesi a ten de. Fa den be du sabi a sani ya? A fosi sani, a santa yeye be e yeepi den baala di e tii a wooko (Yohanisi 16:13). Na ala den salufu Kelesten be abi a santa yeye, ma a den apostel anga den owluman a Yelusalem wawan a santa yeye be e yeepi fu tii a wooko. Aini a yali 49, santa yeye be yeepi den baala di be e tii a wooko fu sabi efu a be de fanowdu fu Kelesten besnei. Di den kemeente wooko anga san den baala ya be taki, den fende wini. „A sani ya be e taanga a biibi fu den kemeente tuutuu. Dei fu dei den kemeente be e moo bigi” (Toli 16:4, 5). Te u luku a biifi di ben baala ya be sikiifi gi den kemeente, da wi e si taki na a santa yeye fu Gadu be e tii den. Wi e si tu taki den biibi be taanga. Boiti dati den be lobi den baala anga sisa.—Toli.15:11, 25-29; Galasiyasama 5:22, 23.\n6 Du fu tu sani, a den engel di be e yeepi den baala di be e tii a wooko. Wan engel be sende Koneiliyesi fu go suku apostel Peitilisi. Di Peitilisi peleiki gi Koneiliyesi anga en osufamii, neen Gadu gi den santa yeye, winsi fa den á be besnei. A so Koneiliyesi be de a fosi sama di toon wan Kelesten sondee fu a besnei. Di den apostel anga den taa baala yee a sani ya, neen den fusutan taki a Gadu wani sani waka so. Neen meke den bali wadaa gi den taa kondee sama aini a Kelesten kemeente. A á be de fanowdu fu den sama ya besnei moo (Toli 11:13-18). A sani ya e soi taki den engel be e yeepi den baala di be e tii a wooko (Toli 5:19, 20). Du fu dii sani, na a Wowtu fu Gadu di be e yeepi den baala ya. Den man ya be e wooko anga a Wowtu fu Gadu fu sabi san den mu leli den baala anga sisa anga fa den be mu tii den kemeente.—Toli 1:20-22; 15:15-20.\n7. Fa u du sabi taki a Yesesi be e tii den fosi Kelesten?\n7 Winsi fa son baala be e tii a wooko a ten de, tokuso den kemeente be sabi taki a Yesesi Kelestesi a den fesiman. Fa u du sabi a sani ya? Apostel Pawlesi be taki, a Kelestesi poti son wan fu den „enke apostel”. A be taki tu taki a Kelestesi na ’a ede’ efuso a fesiman fu a kemeente (Efeisesama 4:11, 15). Boiti dati, den á teke wan fu den nen fu den apostel e tyai, ma „Gadu meke sama kai den disipel, Kelesten” (Toli 11:26). Pawlesi be sabi taki a de taanga fanowdu fu du den sani di den apostel anga den taa baala di be e tii a wooko be e leli den. Ma tokuso a be taki: „Mi wani u sabi taki a Kelestesi na a ede fu ala manengee.” A sani ya e teli gi ala den baala di e tii a wooko tu. Baka dati Pawlesi taki: „A ede fu Kelestesi a Gadu” (1 Korentesama 11:2, 3) Den sani ya e soi kiin taki Yehofa be poti en Manpikin Yesesi Kelestesi fu tii a kemeente.\n„A WOOKO YA A NÁ FU LIBISAMA”\n8, 9. Sowtu faantiwowtu Baala Russell be abi?\n8 Aini 1870, Charles Taze Russell anga wantu mati fi en bigin meke moiti fu dini Gadu enke fa Beibel e soi. Den be e yeepi sama fu ala nasi fu du aseefi sani ya tu. Neen meke den sete Zion’s Watch Tower Tract Society aini 1884. A Baala Russell a be peleisidenti fu a olikanisâsi ya. * (Luku a maiki a ondoo.) A be e ondoosuku Beibel bun. A á be e feele fu soi sama taki den keliki be e leli den falisi sani. Den be e leli sama taki Gadu a wan sama di paati a dii, taki libisama abi wan yeye di nai dede, ma nawan fu den sani ya be sikiifi aini Beibel. Baala Russel be fusutan taki den á be o si Yesesi te a be o daai kon baka. A be fusutan tu taki „a ten fu den taa kondee sama” be o kaba aini 1914 (Lukasi 21:24). A be e koboloiki en ten, en moni anga en kaakiti fu paati den tuu leli ya gi sama. A sani ya e soi taki Yehofa anga Yesesi be poti Baala Russel fu tii a wooko a goontapu a pisiten de.\n9 Baala Russell á be wani sama tyai en a tapu. Aini 1896, a sikiifi taki en anga den taa baala di be e teke fesi á wani sama gafa den. Den á be wani sama kai den Pastoo efuso Paati efuso wan taa fasi. Den á be wani sama tyai den nen tu. Bakaten a taki: „A wooko ya a ná fu libisama.”\n„A koni saafu di u sa fitoow” a wan pikin kulu salufu baala di e teke fesi\n10. (a) On ten Yesesi poti „a koni saafu di u sa fitoow” fu teke fesi? (b) Saide u sa taki den baala di e tii a wooko anga a Watch Tower Society a ná aseefi?\n10 Baala Russell dede aini 1916. Dii yali baka dati, aini 1919, Yesesi poti „a koni saafu di u sa fitoow” fu tii a wooko a hii goontapu. Saide? A poti den fu gi den bakaman fi en „nyanyan na a ten di den abi en fanowdu” (Mateyesi 24:45). A ten de a wan pikin kulu salufu baala di be de na a edekantoo a Brooklyn, New York, be e leli den bakaman fu Yesesi. Baka a yali 1940 den bigin kai a pikin kulu ya, den baala di e tii a wooko a hii goontapu. A ten de, a denseefi baala di be e tii a wooko a hii goontapu, be e teke fesi na a Watch Tower Bible and Tract Society. Ma aini 1971, den be tyai kon a kiin taki a Watch Tower Bible and Tract Society anga den baala di e tii a wooko a hii goontapu a ná aseefi. A lantipampila wawan a Watch Tower Society e seeka gi a olikanisâsi. Fanafu a ten de, wan salufu baala be sa toon wan fu den baala di e tii a wooko, winsi a á be e teke fesi na a Watch Tower Society. Aini a ten ya a omen baala di á salufu abi a gaandi fu teke fesi na a Watch Tower Society anga taa kantoo fu a olikanisâsi. A sani ya e yeepi den baala di e tii a wooko fu poti ala den pakisei na a leli di den mu leli a foluku fu Gadu, anga a tii di den mu tii a wooko (Yohanisi 10:16; Toli 6:4). A Waktitoren fu 15 yuli 2013 be taki „a koni saafu di u sa fitoow” a wan pikin kulu salufu baala e tii a wooko a hii goontapu.\nDen baala di be e tii a wooko na a ten fu 1950\n11. Fa den baala di e teke fesi e tii a wooko a hii goontapu?\n11 Den baala di e tii a wooko e kon makandaa ala wiki fu taki fiti. A sani ya e yeepi den fu fusutan denseefi. Ai yeepi den fu go na a wan se tu (Odo 20:18). Nawan fu den taa baala ya pelensipali moo wan taawan, neen meke ala yali a wan taa baala e teke fesi a den komakandaa ya (1 Peitilisi 5:1). A so a de tu anga den sigisi komte fu den baala di e tii a wooko. Den salufu baala ya nai fii enke a den na a fesiman fu den baala di e wooko aini den komte ya. Den anga den taa sikapu e fende aseefi leli. Ala den e wooko anga san a koni saafu e soi den.\nFanafu di a koni saafu bigin tii a wooko aini 1919, den e gi a foluku fu Gadu den leli di den abi fanowdu (Luku paragraaf 10, 11)\n„SAMA NA A KONI SAAFU DI U SA FITOOW?”\n12. Sowtu akisi wi o luku?\n12 Den baala di e tii a wooko a sondu sama enke wi. Den e meke fowtu son leisi te den e tyai Beibel toli kon a kiin, efuso te den e tii a olikanisâsi. Neen meke, a Ondrosuku Bijbel-buku abi wan pisi di den e kai „San wi e bribi”. A pisi ya e taki fu Beibel toli di u fusutan moo bun fanafu a yali 1870. Yesesi á be taki a koni saafu á be o meke fowtu. Da fa wi o man piki a akisi fu Yesesi di a be akisi taki: „Sama na a koni saafu di u sa fitoow?” (Mateyesi 24:45) Sowtu sani e soi kiin taki a den baala di e tii a wooko na a koni saafu? Meke u luku den dii sani di be yeepi den baala di be e tii a wooko aini a ten fu den apostel.\n13. Fa santa yeye yeepi den baala di e tii a wooko?\n13 Santa yeye e yeepi den baala di e tii a wooko. Santa yeye yeepi den baala di e tii a wooko fu fusutan Beibel leli di wi á be e fusutan fosi. Te u luku den toli di kon a kiin aini a buku di u taki fi en aini a paragraaf a fesi, da wi e si taki libisama seefi á be o poi fusutan efuso tyai „den dipi toli fu Gadu” kon a kiin. (Leisi 1 Korentesama 2:10.) Den baala di e tii a wooko abi aseefi denki fu apostel Pawlesi, di be sikiifi taki: „A ná libisama koni e meke u taki den sani ya, ma na a yeye e yeepi u” (1 Korentesama 2:13). A omen ondoo yali sama be e leli falisi sani. Den á be sabi pe den mu go fu fende a tuu leli. Da fa a waka den baala kon fusutan Beibel moo kiin fanafu 1919? A fu di Gadu gi den a santa yeye.\n14. Fa den engel e yeepi den baala di e tii a wooko anga a foluku fu Gadu, enke fa a sikiifi a Openbaring 14:6, 7?\n14 Den engel e yeepi den baala di e tii a wooko. Den baala di e tii a wooko abi a faantiwowtu fu tii moo enke aitin miliyun peleikiman a hii goontapu. Saide a peleikiwooko e go a fesi so? Wan sani di e meke ai go a fesi, a di den engel e yeepi u. (Leisi Openbaring 14:6, 7.) A omen leisi engel yeepi peleikiman fu miti wan sama di be begi Gadu fu yeepi en. * (Luku a maiki a ondoo.) Winsi fa sama e meke moiti fu tapu a wooko ya, tokuso ai go a fesi. A di den engel e yeepi u meke a wooko e go a fesi so.\n15. San e soi taki den fesiman fu den keliki anga den baala di e tii a wooko nai du sani na aseefi fasi?\n15 A Wowtu fu Gadu e yeepi den baala di e tii a wooko. (Leisi Yohanisi 17:17.) Luku san be pasa aini 1973. A Ingiisitongo Wakititolen fu 1 yuni be akisi taki efu wan sama di e somoko tabaka fiti fu dopu. Di den baala luku san Beibel e taki, den sikiifi aini a Wakititolen ya taki wan sama di e somoko á fiti fu dopu. Den kai wantu tekisi fu soi saide den piki so. Den soi tu saide den sa puu wan sama na a kemeente efu a á wani tapu anga a somoko di ai somoko (1 Korentesama 5:7; 2 Korentesama 7:1). Den sikiifi taki a ná libisama poti a weiti ya, ma „a Gadu. Ai soi u aini en Wowtu fa ai denki”. Nawan taa keliki olikanisâsi e fitoow Beibel so enke wi, moomoo te son weiti o taanga gi son wan fu den sama fu a keliki. Sama di ondoosuku den keliki aini Ameekankondee sikiifi aini wan buku taki: „A omen leisi den keliki fesiman kengi den leli fu den, fu den kai anga a fasi fa den sama fu a keliki efuso a kondee e denki.” Den baala di e tii a wooko nai wooko anga san sama lobi. Ma den e meke a Wowtu fu Gadu tii den. A sani ya e soi taki a Yehofa na a sama di e tii en foluku aini a ten ya.\n“MEMBEE DEN BAALA DI E TEKE FESI”\n16. San a wan fu den sani di u sa du fu membee den baala di e tii a wooko?\n16 Leisi Hebrewsama 13:7. Beibel taki u mu e „membee den baala di e teke fesi”. Wan fasi fa u sa du a sani ya, a te wi e begi gi den baala di e tii a wooko (Efeisesama 6:18). Den abi omen faantiwowtu. Den mu leli a foluku fu Gadu, den mu tii a peleikiwooko a hii goontapu. Boiti dati, den mu wooko konikoni anga a moni di sama e gi fu holibaka gi a wooko di wi e du. Neen meke a de taanga fanowdu fu begi gi den baala ya, bika den abi en fanowdu.\n17, 18. (a) Fa wi e soi taki wi e membee den baala di e tii a wooko? (b) Fa wi e holibaka gi Yesesi anga den baala di e tii a wooko te wi e peleiki?\n17 Wan taa fasi fa u sa membee den baala di e tii a wooko, a te wi e du sani enke fa den e soi u. Den e soi u san u mu du aini den buku fu u, a den komakandaa, den kelen-komakandaa anga den konkelesi. Den e poti baala enke kelen-owluman tu, da den kelen-owluman e poti baala enke owluman. Te den kelen-owluman anga den owluman e du san den baala di e tii a wooko soi den, da a so den e membee den baala di e tii a wooko. Te ala wi e aliki den baala di e teke fesi aini a ten ya, da wi e soi taki wi e lesipeki Yesesi, u fesiman.—Hebrewsama 13:17.\n18 Ete wan fasi fa u sa membee den baala di e tii a wooko, a te wi e du ala san u poi aini a peleikiwooko. Hebrewsama 13:7 e gi Kelesten taanga-sikin fu waka na a biibi fu den baala di e teke fesi baka. Den baala di e tii a wooko soi taki den biibi taanga, bika den e du ala san den poi fu paati a bun nyunsu. Wi e holibaka gi den anga a pelensipali wooko ya? Efu wi e holibaka gi den, wi o piisii te Yesesi o taigi u taki: „Efu u du en gi wan fu den moo pina baala fu mi, da a mi u du en gi tu.”—Mateyesi 25:34-40.\n19. Saide i de kabakaba fu waka a wi fesiman Yesesi baka?\n19 Di Yesesi daai go a hemel baka, a á be feegete den bakaman fi en (Mateyesi 28:20). A sabi taki na a santa yeye, den engel anga a Wowtu fu Gadu be yeepi en fu teke fesi di a be de a goontapu. A denseefi sani ya a gi a koni saafu. Den baala di e tii a wooko e „waka na a Pikin Sikapu baka na ala pe ai go” (Openbaring 14:4) Neen meke wi e waka a wi fesiman Yesesi baka te wi e du san den baala di e tii a wooko e soi u. Dyonson a o meke u fende a teego libi (Openbaring 7:14-17) Nawan libisama tiiman poi gi wi a sani ya.\n^ paragraaf 3 A gei enke Yehofa be wani 12 apostel fu de enke den ’12 fondamenti siton’ fu a nyun Yelusalem (Openbaring 21:14). Neen meke te wan fu den apostel be holidoo te enke a dede, a á be de fanowdu moo fu suku wan taa sama poti neen peesi.\n^ paragraaf 8 Fanafu 1955, den e kai en the Watch Tower Bible and Tract Society of Pennsylvania.\n„Den futuboi” di sikiifi aini Mateyesi 24:45, na ala den Kotoigi di e fende a tuu leli, winsi den salufu efuso den á salufu


DANIEL ANGA MIRIAM toow aini september 2000. Den be abi wan bun libi a Barcelona, wan foto a Sipanyookondee. Daniel taki: „U be abi bun wooko, neen meke u be man nyan a den dii nyanyan osu, u be man go koi a pe u wani, u be man bai dii koosi tu. Boiti dati, u be lobi go a peleikiwooko ala yuu.” Ma bakaten wan sani pasa.\nDaniel yee wan lezing na a konkelesi fu 2006. A baala di be holi a lezing be akisi taki: „Wi e du ala san u poi fu yeepi den sama di den e tyai go kii? Wi e du ala san u poi fu yeepi den fende a pasi di e tyai sama go a teego libi?” (Odo 24:11) A lezing be e soi taki wi abi a faantiwowtu fu paati a bosikopu fu Beibel gi den sama, bika a sani ya wani taki libi efuso dede gi den (Toli 20:26, 27). Daniel taki: „Mi be e fii enke anga mi Yehofa e taki.” A lezing be e soi tu taki wi o moo piisii efu wi e du ala san u man gi Yehofa. Daniel be sabi taki a sani ya tuu, bika a be e si fa Miriam be e piisii di a bigin pionili.\nDi Daniel yee a lezing, a be kon si taki a doo yuu fu a kengi a fasi fa a be e libi. A bigin wooko wantu yuu namo. Baka dati a bigin pionili. Boiti dati a be e pakisei fa en anga Miriam o piisii efu den go yeepi a wan peesi pe Kownukondee peleikiman de fanowdu.\nDEN TESI DI MITI DEN, ANGA A BUN NYUNSU DI DEN YEE\nDaniel anga Miriam fika den wooko aini mei 2007, neen den go a Panama, wan peesi pe den be go koi kaba. Den be e peleiki a den tabiki fu a Carabise Se di de a Bocas del Toro Archipelago. Gaanse fu den sama di e tan ape a Ngabe (Ingii). Daniel anga Miriam be denki taki den be o poi solugu denseefi aitin mun langa a Panama anga a kibii moni fu den.\nDen be e go a den tabiki anga boto. Te den be doo anga baisigii den be e peleiki. Den e membee a fosi leisi ete di den be lei 30 kilomeiti anga baisigii subi den mongo aini a hati san. Ná pikin weli Daniel be weli, beina a faaw. Ma a osufamii di den be miti be abi bun manii, moomoo di Daniel anga Miriam leli taki wantu sani aini a tongo fu den. A á teke langa fosi den bigin sutudeli Beibel anga 23 sama.\nSan pasa di a moni fu den kaba? Daniel taki: „Wataa be e lon a wi ain te u be e pakisei taki u mu go a Sipanyookondee baka. Tyali be e kisi u fu gwe fika den Beibelsutudi fu u.” Ma baka wan mun neen den yee wan piisii nyunsu. Miriam taki: „Den be kai u fu go du a spesuutu pioniliwooko. Ná pikin poolo u poolo di u fende a okasi fu tan du a peleikiwooko a Panama!”\nA SANI DI MEKE U MOO PIISII\nFu di a olikanisâsi kengi wantu sani aini 2015, meke den akisi Daniel anga Miriam fu du a kowownu pioniliwooko. San den du? Den biibi a sani di Yehofa paamisi a Psalm 37:5. A pe sikiifi: „Meke Yehofa soi i fa i mu libi. Biibi en, da a o yeepi i.” Den fende wooko di be e yeepi den fu solugu denseefi. Nownow den de enke kowownu pionili a wan kemeente a Veraguas, wan foto fu Panama.\nDaniel taki: „Di u be e komoto a Sipanyookondee wi á be sabi efu u be o poi libi sondee den sani di u be gwenti. Ma nownow u nai mankei nawan sani.” San e meke den piisii? Den taki: „A yeepi di wi e yeepi sama di abi sakafasi fu sabi Yehofa e meke u piisii tuutuu!”


„I mu du san i paamisi”—Peleikiman 5:4 | Wakititolen\n„I mu du san i paamisi”\nSan a Kownukondee fu Gadu o puu a pasi?\n„A Sama di e koti kuutu a hii goontapu” e du sani a wan letifasi ala yuu\nYu e denki enke fa Yehofa e denki?\nYu e gafa Yehofa te i de kabakaba fu wooko gi en!\nA Wakititolen (anga sutudi-artikel) | april 2017\nLEISI AINI Acholitongo Bataks (Karo) Bataks (Simalungun) Bataks (Toba) Bauletongo Biak Bislamatongo Chintongo (Haka) Choltongo Chopi Dajaks Ngaju Drehu-tongo Fransitongo Garifunatongo Groenlandtongo Hmong (wit) Ibantongo Ingrisitongo Italiatongo Javaans Kaktikuel-tongo Kambodyatongo Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikongotongo Kimbundutongo Kisitongo Krio Laostongo Lomwetongo Lukonsotongo Makuatongo Maltatongo Mamtongo Mapudunguntongo Masatektongo (Huwatala) Mauritius Kriorotongo Miksetongo Misotongo Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Navayotongo Ngaberetongo Ngangela Ni-weitongo Niastongo Nyanekatongo Nyungwe Okanisitongo Potogisitongo Quichua (Chimborazo) Quichua (Imbabura) Romani (Macedonië, cyrillisch) Romanitongo (Masedoniya) Romanitongo (Zuidsei fu Grikikondre) Runyankoretongo Rutorotongo Sangirees Seisyel-èilanti Kriorotongo Senatongo Spanyorotongo Sramakatongo Sundaas Tahititongo Talapanektongo Totonaktongo Toyolabaltongo Tswatongo Tyokwetongo Tyuabotongo Tzeltaltongo Udgurtongo (sirilis-alfabet) Umbundutongo Urdutongo Urundtongo Walisitongo Wayuunaikitongo\n„Te u paamisi Yehofa wan sani, u mu du en.”—MATEYESI 5:33.\nSINGI: 63, 59\nFA YU E SI A . . .\npaamisi di i paamisi Yehofa taki yu o libi enke fa a wani?\npaamisi di i meke a yu toow dei?\npaamisi di den sama di e du a fuuten diniwooko meke?\n1. (a) Sowtu pelensipali sani Yefta anga Hana be du? (Luku a fowtow na a bigin.) (b) Sowtu akisi wi o luku aini a artikel ya?\nYEFTA a be wan fesiman di á be e feele. Hana a be wan uman di be abi sakafasi. A be e solugu en man. A be e seeka en osu bun tu. Yefta anga Hana be e dini Yehofa. Boiti dati den be paamisi Yehofa wan sani, neen den du san den paamisi en anga den hii ati. Den sama fu a ten ya di paamisi Yehofa wan sani, sa waka a Yefta anga Hana baka. Meke u poti pakisei a den dii akisi ya: San a wan paamisi? Fa u mu si den sani di u paamisi Gadu? San u sa leli fu Yefta anga Hana?\n2, 3. (a) San a wani taki fu paamisi wan Gadu wan sani? (b) San Beibel taki u mu du te u paamisi Gadu wan sani?\n2 Te Beibel taki wan sama paamisi Gadu wan sani, da dati wani taki a sama e meke mofu anga Gadu taki a o du wan sani. Son leisi wan sama e paamisi Gadu taki a o gi en wan sani, taki a o du wan wooko gi en efuso taki a ná o du son sani. Sama nai dwengi taawan fu paamisi wan sani, ma na a sama seefi e paamisi taki a o du wan sani. Yehofa e si en enke wan gaan sani te wan sama paamisi wan taawan wan sani. A wani u du san u paamisi (Genesesi 14:22, 23; Hebrewsama 6:16, 17). Fa Beibel taki u mu si den sani di wi e paamisi Gadu?\n3 A Weiti fu Mosesi e soi taki te wan sama be paamisi Yehofa wan sani, ’a á be mu kengi mofu. A be mu du san a taki’ (Numeri 30:2). Bakaten Salomo taki: „Te i paamisi Gadu taki yu o du wan sani, yu á mu daaidaai fu du san i paamisi, bika a á lobi don sama. I mu du san i paamisi” (Peleikiman 5:4). Yesesi soi kiin taki Gadu e si en fu wan gaan sani te wan sama paamisi en wan sani. A be taki: „U be yee tu taki den be taigi den afo fu u taki: ’Wi á mu sweli taki wi o du wan sani, da wi á du en, ma te u paamisi Yehofa wan sani, u mu du en.’”—Mateyesi 5:33.\n4. (a) Fa u mu si den sani di wi e paamisi Gadu? (b) San u wani sabi fu Yefta anga Hana?\n4 Wi á mu si den sani di u paamisi Yehofa enke lawlaw sani. Den sani di wi e du baka te u paamisi Yehofa wan sani e soi efu wi anga en a mati tuutuu. David be fusutan a sani ya bun. A be taki: „Sama sa subi a mongo fu Yehofa? Sama sa taampu aini en santa peesi?” Baka di a taki den sani ya, a taki Yehofa o gi den sama ’di nai koli taawan te den sweli’ a okasi fu dini en (Psalm 24:3, 4). San Yefta anga Hana be paamisi Yehofa? A be makiliki gi den fu du san den be paamisi?\nDEN DU SAN DEN PAAMISI GADU\n5. San Yefta be paamisi Yehofa? San pasa di a paamisi Yehofa a sani ya?\n5 Yefta be paamisi Yehofa wan sani di a be de fu go feti anga den Amonsama. Den sama ya be e fooseli a foluku fu Gadu (Kuutubakaa 10:7-9). Di Yefta e go feti anga den, neen a begi Yehofa fu a yeepi en fu wini. A paamisi en taki: „Efi i meke mi wini den Amonsama, neen mi daai kon a osu sondee wan sani du mi, da mi o gi Yehofa a sama di o komoto a mi osu kon miti mi a pasi. A sama de o de enke wan boon-ofaandi gi i.” Yehofa du san Yefta begi en. A meke a wini a feti. Di Yefta go a osu, neen en umanpikin kon miti en a pasi. Neen na a sama di a be abi fu gi Yehofa (Kuutubakaa 11:30-34). San a sani ya be wani taki gi a umanpikin fu Yefta?\nYefta anga en umanpikin be e si en enke wan pelensipali sani fu du san den be paamisi\n6. (a) A be makiliki gi Yefta anga en umanpikin fu du san Yefta be paamisi Yehofa? (b) Fa u mu si den sani di wi e paamisi taawan, te u luku san sikiifi a Deitolonomi 23:21, 23 anga Psalm 15:4?\n6 A umanpikin fu Yefta be abi fu go wooko en hii libi na a tabernakel fu du san en dda be paamisi Yehofa. Yefta be paamisi Yehofa wan sani sondee fu a denki? Nono. Kande Yefta be sabi taki en umanpikin be o de a fosi sama di be o lon kon miti en. Ma winsi a á be sabi, a á be makiliki gi en fu du san a paamisi Yehofa. A á be makiliki gi en umanpikin tu. Di Yefta si en umanpikin e kon miti en, neen tyali kisi en. A umanpikin fu Yefta go kee bika noiti a be o „didon anga wan man”. Saide? We Yefta á be abi manpikin kaba. Now a wan kodo umanpikin fi en á be o toow fu meke pikin. Sama á be o de fu tyai Yefta nen. Ma Yefta anga en umanpikin be sabi taki wan sani be de di pelensipali moo a fasi fa den be e fii. Yefta taki: „Mi paamisi Yehofa wan sani, mi á poi kengi mofu.” En umanpikin taki: „Meke sani waka enke fa i paamisi” (Kuutubakaa 11:35-39). Yefta anga en umanpikin be e si en enke wan pelensipali sani fu du san den paamisi. A umanpikin fu Yefta á be e pakisei seefi fu booko a mofu di en dda meke anga Yehofa, winsi fa a be taanga gi en.—Leisi Deitolonomi 23:21, 23; Psalm 15:4.\n7. (a) San Hana be paamisi Gadu? Saide a be paamisi Gadu a sani ya? (b) San a sani di Hana paamisi Gadu be wani taki? (Luku a maiki a ondoo.)\n7 Hana seefi be paamisi Yehofa wan sani di sani be e moo en. A be e kusumi fu di a á be poi meke pikin. Boiti dati sama be e soso en fu di a á be abi pikin (1 Samuweli 1:4-7, 10, 16). A taigi Yehofa fa a be e fii. Baka dati a paamisi Yehofa taki: „Masaa Yehofa di e tii den engel fi en, mi e begi i baa, poti pakisei na a nowtu fi i uman saafu. Membee mi baa. Ná feegete mi. Yehofa, efi i gi mi wan manpikin, mi o gi i en. En hii libi a o dini i. Nawan sama o koti en uwii” * (Luku a maiki a ondoo.) (1 Samuweli 1:11). Yehofa gi Hana san a begi en. Baka wan yali neen a meke wan manpikin, Samuweli. Hana poolo te. Ma a á feegete san a be paamisi Gadu. Di Hana meke Samuweli a taki: „A Yehofa mi be begi a pikin ya.”—1 Samuweli 1:20.\nA be de kabakaba fu fika sani di be pelensipali gi en fu di a be wani du san a be paamisi Yehofa\n8. (a) A be makiliki gi Hana fu du san a be paamisi? (b) Fa Psalm 61 e yeepi i fu waka a Hana baka?\n8 Di Samuweli be abi wan sani fu dii yali, Hana du san a be paamisi Yehofa. A tyai Samuweli go gi Eli, a Edeman fu den pilisite di be de na a tabernakel a Silo. A taigi Eli taki: „Na a boi ya mi be begi Yehofa, neen a gi mi en. Now mi leni Yehofa a boi. Solanga a de a libi, a o de fu Yehofa” (1 Samuweli 1:24-28). Fanafu a dei de, na a tabernakel Samuweli be e tan. Beibel taki ’Samuweli be e goo kon bigi aini a osu fu Yehofa’ (1 Samuweli 2:21). A be musu taanga gi Hana fu du san a be paamisi Yehofa, bika a á be o man de ala yuu anga en manpikin Samuweli di a be lobi. A á be o de anga en fu si fa ai kon bigi. Ma toku Hana be e si a sani di a be paamisi Yehofa enke wan pelensipali sani. A be de kabakaba fu fika sani di be pelensipali gi en fu di a be wani du san a be paamisi Yehofa.—1 Samuweli 2:1, 2; leisi Psalm 61:1, 5, 8.\nYu e du san i paamisi Yehofa?\n9. Sowtu akisi wi o luku?\n9 U si kaba taki wi á mu si en enke wan lawlaw sani te u paamisi Yehofa wan sani. Meke u luku wantu akisi: San a wantu sani di u sa paamisi? Fa u mu si den sani di u paamisi?\nA PAAMISI DI I PAAMISI YEHOFA TAKI YU O DINI EN\nA sani di u paamisi fosi u dopu (Luku paragraaf 10)\n10. San na a moo pelensipali sani di wan Kelesten paamisi? San a sani ya wani taki?\n10 A moo pelensipali sani di u du enke Kelesten, a di u paamisi Yehofa taki wi o libi enke fa a wani. U begi Yehofa, neen u taigi en taki wi o dini en u hii libi, winsi san e miti u. Yesesi taki u nai ’teli useefi moo’. A sani ya wani taki, a san Yehofa wani wi e poti a fesi aini u libi (Mateyesi 16:24). Fanafu a dei di u paamisi Yehofa a sani ya, „wi a fu Yehofa” (Romesama 14:8). U nai si a sani di u paamisi Yehofa enke wan lawlaw sani. Wi e fii enke a psalm sikiifiman di be taki: „San mi o gi Yehofa fu ala den bun di a du mi? Mi o du san mi paamisi Yehofa. Eeye, mi o du san mi sweli a lanti fesi.”—Psalm 116:12, 14.\n11. San pasa na a dei di i dopu?\n11 I paamisi Yehofa taki yu o dini en, neen i dopu? A wan bun sani i du efi i du a sani ya. Yu e membee ete di a baala di be e holi a dopu lezing be akisi i efi i paamisi Yehofa taki yu o libi enke fa a wani? Yu e membee ete di a baala be akisi i efu „yu e fusutan taki a paamisi di i paamisi Yehofa taki yu o dini en, anga a dopu di yu o dopu, o meke sama sabi taki i toon wan Yehofa Kotoigi”? Di i piki iya, ala den sama di be de ape be yee taki i paamisi Yehofa taki yu o libi enke fa a wani. Den be sabi tu taki i be kaba fu dopu. A sani ya be meke Yehofa piisii.\n12. (a) San u mu akisi useefi? (b) San Peitilisi gi u taanga-sikin fu du?\n12 Di i dopu, i paamisi Yehofa taki yu o libi enke fa a wani. I paamisi en taki yu o du ala san i man fu dini en. Ma te i dopu a bigin i bigin. Baka wan pisiten ala u mu akisi useefi taki: Fa mi anga Yehofa de fu den ten di mi dopu kaba? Mi e dini en anga mi hii ati ete? (Kolosesama 3:23) Mi gwenti begi? Mi e leisi Beibel ala dei? Mi gwenti go a komakandaa? Mi e du ala san mi man fu du a peleikiwooko? Mi e du den sani ya anga piisii ete? Apostel Peitilisi be wasikoi taki efu wi á luku bun u ná o dini Yehofa anga u hii ati moo. Te wi e meke moiti fu taanga u biibi, fu sabi Yehofa moo bun anga fu holidoo, da a sani di Peitilisi taki ná o miti u.—Leisi 2 Peitilisi 1:5-8.\n13. San wan dopu Kelesten mu holi a pakisei?\n13 Te u paamisi Yehofa taki wi o dini en, wi á poi kengi mofu. Wan sama di weli fu dini Yehofa efuso di weli fu libi enke wan Kelesten, á poi taki a dopu di a be dopu nai teli moo. A á poi taki a paamisi di a be paamisi Yehofa taki a o libi enke fa a wani nai teli moo. * (Luku a maiki a ondoo.) Efu wan sama di dopu du wan gaan sondu, a mu gi faantiwowtu a Yehofa anga a kemeente. (Romesama 14:12). Noiti u wani de enke den sama di Yesesi be taigi taki: „Mi si wan sani a yu di mi á lobi. Mi si taki i ná abi a lobi di i be abi biginbigin moo.” Ma u wani a taigi u taki: „Mi sabi fa yu e tyai iseefi. Mi sabi taki yu abi lobi anga biibi. Mi sabi fa yu e du a diniwooko. Yu e holidoo. Den sani di yu e du nownow, bigi moo den sani di i be e du fosi” (Openbaring 2:4, 19). U wani Yehofa piisii, neen meke wi e libi enke fa a wani, bika a dati u paamisi di u dopu.\nA PAAMISI DI I MEKE A YU TOOW DEI\nA sani di u paamisi di u toow (Luku paragraaf 14)\n14. San a wan taa pelensipali paamisi di sama e meke? Saide a sani ya pelensipali?\n14 Du fu tu pelensipali paamisi di wan sama e meke, a te a de fu toow. Toow a wan santa sani. Yehofa e si toow enke wan pelensipali sani. Te wan man anga wan uman toow, a Yehofa anga den sama di de ape fesi den e paamisi taki den ná o fika denseefi. Den e paamisi taki den o lobi denseefi, den o solugu denseefi. Den e paamisi denseefi tu taki solanga den de a libi, den o holi den weiti di Gadu poti gi sama di toow. Son sama á taki den sani ya di den e toow, ma tokuso Gadu si san den paamisi denseefi na a toow dei. Te den paamisi den sani ya, den e toon man anga uman. Te tu sama toow, a den hii libi den mu de anga denseefi (Genesesi 2:24; 1 Korentesama 7:39). Yesesi be taki: „Nawan sama mu paati san Gadu tyai kon a makandii.” Den sama di toow á mu denki taki den sa booko a toow fu ala pikinpikin sani.—Malikisi 10:9.\n15. Saide Kelesten á mu si toow enke fa den sama fu a goontapu e si en?\n15 Ala wi a sondu sama, neen meke toowlibi á de di ná abi polobelema. Beibel taki ala sama di toow, „o miti anga banowtu aini den libi” (1 Korentesama 7:28). Aini a ten ya, a omen sama e si toow enke modo. Den e si enke den sa booko a toow solanga sani nai go enke fa den wani aini a toowlibi. Ma a ná so Kelesten e si a toowlibi. Den e fusutan taki den sweli a Gadu fesi taki den ná o fika denseefi. Den sabi taki efu den booko a sweli de, da a leti enke a lei den be e lei di den sweli a Gadu fesi a dei di den be e toow. Den e holi a pakisei taki Gadu e buuse leiman (Lefitikesi 19:12; Odo 6:16-19). Kelesten di toow mu holi san apostel Pawlesi be taki a ede. A taki: „Yu abi wan uman? Ná suku fasi fu towe en” (1 Korentesama 7:27). Pawlesi taki a sani ya fu di a sabi taki Yehofa e buuse a booko di sama e booko toow fu lawlaw sani.—Maleyaki 2:13-16.\n16. San Beibel e taki fu booko toow anga a paati di man anga uman e paati sondee fu booko toow?\n16 Yesesi be soi kiin taki a te a man waka gi en uman efuso te a uman du ogii neen man osu namo, da a toow sa booko. Na a toowpaa di á fowtu mu luku efu a wani booko a toow (Mateyesi 19:9; Hebrewsama 13:4). Ma san Beibel e taki fu a paati di man anga uman e paati sondee fu booko toow? (Leisi 1 Korentesama 7:10, 11.) Beibel nai taki nawan sani fu a paati di man anga uman e paati sondee fu booko toow. Ma toku, a fasi fa sani e go aini a toowlibi e meke son Kelesten e si enke a moo bun fu den paati. Kande den si taki efu den tan anga den toowpaa den ná o poi dini Yehofa, fu di a toowpaa fu den di nai dini Yehofa moo e tapu den fu dini Yehofa. Kande den e si tu taki den sa dede efu den tan anga den toowpaa fu di den toowpaa e du ogii anga den. * (Luku a maiki a ondoo.)\n17. San Kelesten toowpaa sa du fu den toow á booko?\n17 Te wan toowpaa go akisi den owluman san den mu du fu den toowlibi waka bun, den owluman sa akisi den efu den luku a felon San a tuutuu lobi? Den mu akisi den tu efu den sutudeli a bolosilo di den e kai I toowlibi poi waka bun. A felon anga a bolosilo ya e yeepi toowpaa fu den toowlibi waka bun. Wan toowpaa taki: „Fanafu di u bigin sutudeli a bolosilo ya, a toowlibi fu wi e go moo bun.” Wan sisa di toow 22 yali taki beina a toow fi en booko. Ma baka di a luku a felon fu tuutuu lobi, a taki: „Mi anga mi man a tu dopu Kelesten, ma u manii kengi. A felon ya yeepi u tuutuu. Nownow u toowlibi e go moo bun.” A sani ya e soi taki efu man anga uman e wooko anga den leli fu Yehofa, a toowlibi fu den o go moo bun. Den o libi anga piisii.\nA PAAMISI DI U MEKE FU DU A FUUTEN DINIWOOKO\n18, 19. (a) San wantu mma anga dda du? (b) San u sa taki fu den baala anga sisa di e du a fuuten diniwooko?\n18 Na a bigin fu a artikel ya, u be taki fu den sani di Yefta anga Hana be paamisi Yehofa. Fu di den be meke den paamisi ya, meke a umanpikin fu Yefta anga a manpikin fu Hana be e dini Yehofa a wan apaiti fasi. A omen Kelesten fu a ten ya gi den pikin taanga-sikin fu du a fuuten diniwooko anga fu poti pakisei na a dini di den e dini Gadu. Ala u sa gi den yonkuuwan ya taanga-sikin fu tan du a fuuten diniwooko.—Kuutubakaa 11:40; Psalm 110:3.\nA sani di u paamisi di u bigin du a fuuten diniwooko (Luku paragraaf 19)\n19 Nownow a wan sani fu 67.000 sama a hii goontapu e du a fuuten diniwooko. Son wan e wooko a Betel, taawan e bow kownukondee zaal. Son sama e du a kelen wooko, spesuutu-pioniliwooko efuso zendeling wooko. Taawan e leli baala anga sisa a den sikoo fu a olikanisâsi. Sama de di e seeka den peesi pe wi e holi kelen komakandaa anga den peesi pe den Beibel sikoo e holi. Ala den poti den nen a wan pampila pe den paamisi taki den o du ala den wooko di den baala gi den fu du aini a olikanisâsi. Den paamisi tu taki den ná o libi bigi, den ná o du wan taa wooko boiti efu den baala gi den a okasi. A ná den sama pelensipali, ma na a wooko di den e du. Fu di den abi sakafasi meke den e du san den paamisi solanga den e du a fuuten diniwooko.\n20. Fa u mu si den sani di u paamisi Gadu? Saide u mu si den so?\n20 U taki fu dii sani di sama e paamisi Gadu aini a artikel ya. Kande i paamisi Gadu wan fu den sani ya. U sabi taki wi á mu si den sani ya enke lawlaw sani. U mu du ala san u poi fu du san u paamisi Gadu (Odo 20:25). Efu u nai du san u paamisi Yehofa, da a sani de sa tyai ogii gi u (Peleikiman 5:6). Neen meke u mu de enke a psalm sikiifiman di be taki: „Mi o singi gafa i nen fu teego, fu mi sa du san mi paamisi i ala dei.”—Psalm 61:8.\n^ paragraaf 7 Hana be paamisi Yehofa taki a manpikin di a be o gi en, be o dini en enke wan Nasireisama en hii libi. A sani ya be wani taki a be o gi Yehofa a boi fu wooko gi en.—Numeri 6:2, 5, 8.\n^ paragraaf 13 A omen sani den owluman e luku fosi wan sama dopu. Neen meke a nai pasa makiliki taki a dopu di wan sama dopu nai teli.\n^ paragraaf 16 Luku a pisi di den e kai Tra prenspari sani „San Bijbel e taki fu brokotrow èn fu a prati di trowpatna e prati?” aini a buku Meki Gado tan lobi yu.\nA WAKITITOLEN (ANGA SUTUDI-ARTIKEL) april 2017


Ondoofenitoli: Mi „toon ala sani gi ala sama” | Denton Hopkinson\nMi „toon ala sani gi ala sama”\nEnke fa Denton Hopkinson seefi gi a toli\n„Efi i dopu mi o towe i!” A so nda be taigi mma aini 1941. Winsi fa nda taki a sani ya, toku mma dopu. Di a dopu, neen nda towe en, enke fa a be taki. A ten de na aitin yali namo mi be abi.\nFOSI a sani ya pasa, mi be wani sabi moo fu a waaleiti. Mma be abi wantu buku di be e taki fu Beibel a ten de. Ná pikin lobi mi be lobi den buku ya. Ma a sani di mi be moo lobi, a den fowtow aini den buku. Nda á be wani mma leli mi sani fu Beibel. Ma mi be e akisi mma omen sani, fu di mi be wani sabi moo. Mma be e lulu te nda komoto a osu, da a be e sutudeli anga mi. A á teke langa, neen miseefi be wani dopu. Mi dopu aini a yali 1943 a Blackpool, wan peesi a Ingiisikondee. A ten de mi be abi tin yali.\nMI BIGIN DINI YEHOFA\nFanafu a ten de, mi anga mma bigin peleiki makandii. Bakaten u bigin peleiki anga gaanmanfon. Den gaanmanfon ya be bigi, da den ibi. Den be e wegi wan sani fu fo kilo anga afu. Na a sani ya mi be e sow, winsi fa mi be nyoni!\nDi mi be abi 14 yali, mi be wani toon pionili. Ma mma be taigi mi taki mi mu taki anga a baala di be e go luku den kemeente (nownow den e kai den baala ya kelen-owluman). A baala ya taigi mi taki mi mu meke moiti fu leli wan wooko di sa yeepi mi te mi o pionili. A dati mi du tu. Di mi wooko tu yali, neen mi akisi wan taa kelen-owluman efu mi sa pionili. Neen a taigi mi taki „meke a piki!”\nAini april 1949, mi anga mma paati ala den sani di u be abi aini wi osu, neen u foloisi go a Middleton, wan peesi koosube fu Manchester. Na ape u bigin pionili. A beikantoo taigi mi anga mma taki a be o bun fu u go na a nyun kemeente di be opo a Irlam. Mma be e pionili makandaa anga wan sisa aini wan taa kemeente.\nMi anga a pionili paa fu mi, be e holi komakandaa, bika baala di be poi holi komakandaa á be ipi aini a nyun kemeente. A ten de a 17 yali namo mi be abi. Bakaten, mi foloisi go na a kemeente di be de a Buxton. A kemeente ya be abi yeepi fanowdu. A wantu peleikiman namo be de na a kemeente ya. Den sani ya yeepi mi fu be man tyai taa faantiwowtu.\nMi anga wantu peleikiman e kai sama fu kon a wan publiki taki a Rochester New York aini 1953\nAini 1951, mi poti mi nen fu go na a Gileyad Sikoo. Aini december 1952, neen lanti kai mi fu go poti mi nen fu go a suudati. Mi akisi den fu den sa luku wan fasi gi mi, bika mi á poi go a suudati fu di mi e du fuuten diniwooko. Ma den á be wani. Den poti mi a sitaafu-osu sigisi mun. A sitaafu-osu ape mi be de, neen den baala sende kai mi fu go na a Gileyad Sikoo. Disi a du fu 22 toon di a sikoo ya be o holi. Di mi komoto a sitaafu aini yuli 1953, a á teke langa neen mi go a New York anga a sipi di den kai Georgic.\nFa i si mi doo, neen mi go na a New World Society (Den sama di o de aini a nyun goontapu) konkelesi aini 1953. Baka a konkelesi, mi teke loko neen mi go a Lansing, a peesi pe a Gileyad Sikoo be e holi a New York. Mi á be abi bunbun moni bika a sitaafu-osu mi be komoto. Di mi komoto aini a loko neen mi teke wan besi, ma mi á be abi moni. Mi be abi fu leni moni a wan fu den sama aini a besi, fu pai a besi.\nDEN SENDE MI GO A WAN PEESI DI MI Á SABI\nDen leli u omen sani na a Gileyad Sikoo di yeepi u fu toon „ala sani gi ala sama” (1 Korentesama 9:22). Den sende mi, Paul Bruun anga Raymond Leach go a Filipeini, ma wi á be poi go wanten. U be mu wakiti omen mun fosi u pampila seeka. Di u fende den pampila neen u go anga sipi a Rotterdam, wan foto a Bakaakondee. Baka dati u teke sipi, neen u pasa aini a Mindiikondee Se, Sues Kanaal anga India Se go a Maleisiya anga Honkon. U doo Manila 19 november 1954. A 47 dei langa a teke fosi u doo.\nMi anga Raymond Leach waka a boto 47 dei fu go a Filipeini enke zendeling\nDi u doo ape, u be abi fu du sani enke fa den sama fu a kondee be e du sani. U be mu gwenti a peesi. U be abi fu leli wan nyun tongo tu. Biginbigin den be sende u go a wan kemeente a Quezon Foto. Gaanse fu den sama ya be e taki Ingiisi. Neen meke baka sigisi mun, a wantu sani namo u be sabi taki aini Tagalogtongo. Ma sani kengi bakaten.\nWan dei di mi anga Baala Leach komoto a peleikiwooko aini mei 1955, neen u si wan biifi a u doomofu, pe sikiifi taki den poti wi enke kelen-owluman. A ten de a 22 yali namo mi be abi, ma a wooko ya be o leli mi taa fasi fa mi be sa „toon ala sani gi ala sama”.\nMi e holi wan publiki taki aini Bicol-tongo a wan kelen komakandaa\nA fosi publiki taki di mi holi enke kelen-owluman, a wan wenkii doomofu mi holi en. A ten de, te den be e holi publiki taki a Filipeinikondee, a den peesi pe tyaipi sama be de, den be e holi en. Di mi be e du a kelen-owluman wooko, mi be e holi lezing a peesi pe sama be e sidon e booko fatu, wowoyo, peesi pe den be e pee basketbal, peesi pe sama be e go koi anga den tapu uku. Wan leisi, mi be mu holi wan publiki taki a wan wowoyo a San Pablo, ma alen kai a dei de te, mi á be poi holi en. Di mi si so, neen mi akisi den baala di e teke fesi efu mi sa holi a lezing ya aini a Kownukondee zaal. Bakaten, den akisi mi efu den mu teli a lezing ya enke wan publiki taki, bika aini a Kownukondee zaal mi be holi en!\nA den baala anga sisa osu mi be e tan te mi be go a den kemeente. Den á be abi gaan kofaliki osu, ma den osu be kiin. A omen leisi mi be e siibi a doti a wan ketebe tapu. A wan enkii peesi pe mi be abi fu wasi, a doose pe sama be e si mi. Mi be e teke besi, ma te mi be e go a wan fu den taa tabiki, da mi be e go anga boto. A ten di mi be e du a kelen wooko, mi á be abi wagi.\nMi e taki Tagalogtongo, ma mi á go a sikoo fi en. Te u be de a peleikiwooko anga komakandaa, da mi be e aliki fa den baala anga sisa e taki. A so mi leli a tongo ya. Den baala be e yeepi mi tu. Ai bigi gi mi taki den be e pasensi anga mi. Ai bigi gi mi tu taki den be soi mi fa fu taki a tongo ya moo bun.\nBakaten, mi be abi fu du sani taa fasi, di den baala be gi mi moo faantiwowtu. Di Baala Nathan Knorr kon luku u aini 1956, u be holi wan gaan konkelesi. Den be gi mi a faantiwowtu fu taki anga den nyunsuman. Mi á be du a wooko ya ete, ma taa baala be soi mi fa mi mu du a wooko ya. A á doo yali, neen u holi wan gaan konkelesi baka. A omen sani mi leli fu Baala Frederick Franz di a edekantoo sende en kon luku u. Di a be e holi a publiki taki, a be wei wan barong Tagalog, wan koosi di den sama fu Filipeinikondee e wei. A sani ya leli mi taki mi mu de kabakaba fu fiti miseefi a taa sama.\nDi mi toon distrikt-owluman, mi be abi fu kengi moo sani. U be soi sama a felon di den kai The Happiness of the New World Society (A piisii fu a libi aini a nyun goontapu). A doose u be gwenti pee a felon ya a den peesi pe tyaipi sama be e de. Son leisi fee-sani be e kon fasi aini a projector te wi e pee a felon. A á be makiliki fu kiin a projector te u kaba luku a felon. A á be makiliki fu seeka sani fu soi den sama a felon ya tu. Ma te u be si fa sama e kon fu leli moo fu a olikanisâsi fu Yehofa, u be e piisii.\nA son peesi den pilisite fu Lomusu keliki be e dwengi lanti fu den á gi u a okasi fu holi gaan komakandaa. Te u be e holi komakandaa koosube fu den keliki fu den, den be e naki a gengen fu a keliki taanga, fu sama á yee a lezing di a baala e holi. Winsi fa den be e du den sani ya, tokuso omen fu den sama di be e tan a den pisi ya yee a tuu leli. Nownow a omen fu den e dini Yehofa.\nNYUN FAANTIWOWTU, MOO KENGI\nDen akisi mi fu go wooko na a beikantoo aini 1959. A omen sani mi leli di mi go ape. Baka wan pisiten den akisi mi fu go luku fa a wooko e go a taa kondee. Wan leisi di mi go du a wooko ya, neen mi miti wan sisa den e kai Janet Dumond, wan zendeling a Tailand. Fanafu di u miti ape, neen u bigin sikiifi biifi gi useefi. Bakaten mi anga en toow. A 51 yali mi anga en e dini Yehofa kaba. Wi e dini en anga piisii.\nMi anga Janet de a wan fu den tabiki a Filipeini\nMi e piisii taki mi be abi a okasi fu go a 33 kondee fu gi a foluku fu Yehofa taanga-sikin. Mi e gi Yehofa daa, bika den wooko di a gi mi, yeepi mi fu libi bun anga sama fu ala nasi, winsi mi anga den á kiya aseefi fasi. A wooko ya yeepi mi fu fusutan taki Yehofa lobi ala sama.—Toli 10:34, 35.\nWi e piisii te wi e si fa den Kotoigi e kon moo ipi\nA OMEN SANI WI E KENGI ETE\nMi anga Janet e piisii taki wi anga den baala anga sisa a Filipeinikondee e dini Yehofa makandaa. Te anga now wi e wooko na a beikantoo fu Quezon Foto. Nownow den peleikiman ipi tin toon moo den wan di mi be kon miti ya 60 yali pasa. Te anga now mi abi fu meke moiti fu kengi son sani. Den pisiten ya a omen sani kengi aini a olikanisâsi. Neen meke useefi be mu de kabakaba fu kengi son sani.\nWi e meke moiti fu go a peleikiwooko ala yuu\nU du ala san u poi fu du sani enke fa Yehofa wani. A disi na a moo bun fasi fa wan sama sa libi. U du ala san be de fanowdu fu yeepi u baala anga sisa tu. Solanga Yehofa gi wi a okasi, u de kabakaba fu „toon ala sani gi ala sama”.\nTe anga now wi e wooko na a beikantoo fu Quezon Foto


Ná teke se aini a goontapu ya pe sama nai libi na a wan | Sutudi\nYehofa lobi den sama di e du sani enke fa a wani\n„U mu holidoo, wi á mu gi abaa”\nSaide u mu e kon makandaa te wi e dini Gadu?\nNá teke se aini a goontapu ya pe sama nai libi na a wan\nONDOOFENITOLI Fo mason toon Yehofa Kotoigi\nA fasi fa yu e peleiki de enke buingi?\nA Wakititolen (anga sutudi-artikel) | april 2016\nLEISI AINI Afrikaans Bataks (Karo) Bataks (Toba) Bauletongo Biak Bislamatongo Choltongo Dangmetongo Drehu-tongo Efiktongo Eksosatongo Ewetongo Fontongo Fransitongo Garifunatongo Gatongo Groenlandtongo Haiti Kriorotongo Hawsatongo Hmong (wit) Ibantongo Igbotongo Ingrisitongo Isokotongo Italiatongo Javaans Kabiyetongo Kaktikuel-tongo Kambodyatongo Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikaondetongo Kikongotongo Kilubatongo Kimbundutongo Kisitongo Kisongetongo Kongotongo Krio Kwangalitongo Kwanyamatongo Lambatongo Laostongo Lingalatongo Lufaletongo Lundatongo Maltatongo Mambwe-Lungutongo Mamtongo Masatektongo (Huwatala) Mauritius Kriorotongo Mbunda Miksetongo Misotongo Miyanmartongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Ndongatongo Ngaberetongo Ngangela Niastongo Nidebeletongo Nisematongo Nyanekatongo Okanisitongo Otetelatongo Pidgin (Nigeria) Potogisitongo Quichua (Imbabura) Seisyel-èilanti Kriorotongo Sepeditongo Sesotho (Lesotho) Setswanatongo Sibembatongo Silositongo Sinyanyatongo Spanyorotongo Sramakatongo Sulutongo Swahilitongo (Kongo) Swatitongo Syitongatongo Tahititongo Talapanektongo Tiftongo Totonaktongo Toyolabaltongo Tsongatongo Tsyilubatongo Twitongo Tyokwetongo Tzeltaltongo Umbundutongo Urhobotongo Urundtongo Vendatongo Walisitongo Wayuunaikitongo Welshtongo Yorubatongo\n„Pai Gadu san a fu Gadu.”—MATEYESI 22:21\nSINGI: 33, 137\nFa Yehofa e si a tii di libisama e tii?\nSan u mu du te taawan e dwengi u fu holibaka gi a goontapu?\nSan wi e leli fu den sama di á holibaka gi a goontapu winsi sama be e dwengi den?\n1. Fa u sa aliki Gadu anga den tiiman?\nBEIBEL e gi u taanga-sikin fu aliki lanti, ma ai soi kiin taki a Gadu u mu moo aliki (Toli 5:29; Titesi 3:1). Fa u sa du a sani ya? Den sani di Yesesi taki e yeepi u fu fusutan a sani ya. A taki u mu ’pai a Gaankownu san a fu a Gaankownu, ma u mu pai Gadu san a fu Gadu.’  (Luku a pisi ete wan pelensipali sani.) (Mateyesi 22:21). Wi e ’pai Gaankownu san a fu Gaankownu” te wi e holi den weiti fu a kondee, te wi e lesipeki den sama di lanti poti a wooko anga te wi e pai lantimoni (Romesama 13:7). Ma te lanti wani u du wan sani di Gadu á lobi, u ná o aliki den. Wi o soi den anga lesipeki taki u ná o du a sani de.\n2. Fa wi e soi taki u nai holibaka gi politiki?\n2 Wan fu den fasi fa wi e „pai Gadu san a fu Gadu” a te u nai mumui anga politiki (Yesaya 2:4). A Yehofa gi lanti a okasi fu tii, neen meke u mu aliki den. Boiti dati, u nai du sani fu soi taki a kondee di wi e tan bun moo den taawan (Romesama 13:1, 2). U nai meke moiti fu puu den sama di e tii a kondee fu poti taawan. U nai dwengi den fu du san u wani tu. Boiti dati, u nai sitemu. U nai meke sama sitemu gi u tu.\n3. Saide wi á mu mumui anga politiki?\n3 A ná fu soso Gadu taigi u taki wi á mumui anga politiki. Wan fu den sani, a di wi e waka a Yesesi baka. Yesesi á be e „mumui anga a goontapu”. A á be e mumui anga feti efuso politiki (Yohanisi 6:15; 17:16). Wan taa sani, a fu di wi e holibaka gi Gadu Kownukondee. U nai holibaka gi den sama di e tii goontapu, neen meke u kosensi nai fon u te wi e paati a bosikopu taki a Gadu Kownukondee wawan o puu ala den fuka fu libisama. Den falisi keliki e mumui anga politiki, neen meke den nai libi na a wan. Ma wi e libi na a wan anga den baala anga sisa a hii goontapu, bika u nai mumui anga politiki.—1 Peitilisi 2:17.\n4. (a) Fa u du sabi taki a o moo taanga fu du san Yehofa wani aini a ten di e kon? (b) Saide u mu seeka nownow fu du sani enke fa Yehofa wani aini a ten di e kon?\n4 Kande wi e tan a wan peesi pe sama nai dwengi u fu mumui anga politiki. Ma o moo wi e doo a kaba fu a goontapu fu Saatan, o moo sama o wani dwengi u fu mumui anga politiki. Nownow kaba den sama fu a goontapu ya, ’nai wani meke kuudei’. Boiti dati a ’san den wani den e du’. A ten di e kon a o moo ogii (2 Timotiyesi 3:3, 4). A omen sani miti son baala anga sisa di lanti be kengi wantu weiti fu a kondee. Neen meke a nownow u mu seeka gi den sowtu tesi de. A sani ya o yeepi u fu du sani enke fa Yehofa wani te tesi miti tu. Meke u luku fo sani di o seeka u gi den sowtu tesi ya.\nSI DEN SAMA DI E TII ENKE FA YEHOFA E SI DEN\n5. Fa Yehofa e si a tii di libisama e tii denseefi?\n5 Wan sani di o yeepi u fu wi á mumui anga politiki, a te wi e si den sama di e tii goontapu enke fa Yehofa e si den. Di Yehofa meke libisama, a á gi den a leti fu tii taa sama (Yelemiya 10:23). Gadu e si libisama enke wan famii. Ma den tiiman fu a goontapu ya e paati sama, bika den e fende taki a foluku fu den bun moo den taa foluku. Winsi a gei enke wan tiiman bun, toku a ná o poi losi ala polobelema. Boiti dati solanga wan sama e tii kondee, a toon feyanti anga Gadu Kownukondee di bigin tii 1914. Dyonson a Kownukondee ya o puu ala den tiiman fu a goontapu ya.—Leisi Psalm 2:2, 7-9.\nA nownow u mu seeka gi tesi. A sani ya o yeepi u fu du sani enke fa Yehofa wani te tesi miti u\n6. Fa u mu si den tiiman fu a kondee?\n6 Gadu gi libisama a okasi fu tii goontapu. A sani de meke goontapu ná ogii tumisi. A sani ya e gi wi a okasi fu peleiki a bun nyunsu fu Gadu Kownukondee (Romesama 13:3, 4). Gadu seefi e gi u taanga-sikin fu begi gi den tiiman. U mu begi fu den tiiman gi wi a okasi fu dini Gadu enke fa a wani (1 Timotiyesi 2:1, 2). Te sama du wan ogii anga wi, u sa go a lanti go suku yeepi. Pawlesi be du a sani ya (Toli 25:11). Beibel e taki a Saatan e tii a goontapu, ma a á taki neen e meke ala den tiiman du san a wani (Lukasi 4:5, 6). Neen meke wi á mu taigi sama taki: „I si a tiiman de, a Saatan e meke a du san a wani.” Beibel e soi kiin taki wi á mu e taigi sama hati sani.—Titesi 3:1, 2\n7. San wi á mu du?\n7 A di wi e aliki Gadu meke u nai holibaka gi den sama di e tii a kondee, winsi u sa fende wini fu den sani di den wani du. Son leisi a sani ya á makiliki. Kande sama e go a sitaati efuso e du taa sani fu di den sama di e tii a kondee e meke den e pina. Kande sani miti baala anga sisa tu. Winsi i ná o holibaka gi den sama di e go a sitaati, i be o si enke a wan bun sani den e du? I be o begi Gadu fu den wini? (Efeisesama 2:2) Fu di u nai mumui anga a goontapu, meke wi á mu holibaka gi nawan sama. Den sani di wi e taki anga den sani di wi e du mu soi tu taki u nai holibaka gi den.\n„KONIKONI”, MA „DE ENKE DOIFI DI NAI DU OGII”\n8. San a wani taki fu „konikoni”, ma tokuso de enke doifi di nai du ogii te a abi fu du anga politiki?\n8 Wan taa fasi fa u sa soi taki u nai teke se, a te wi e ’konikoni enke sineki, ma toku de enke doifi, di nai du ogii’. (Leisi Mateyesi 10:16, 17.) „Konikoni” wani taki yu e denki a fesi san sa pasa. Wi o „de enke doifi, di nai du ogii” te u nai holibaka gi politiki winsi san e pasa. Meke u luku wantu sani di sa meke a taanga gi u fu soi taki u nai mumui anga goontapu. Wi o luku fa u sa du sani enke fa Yehofa wani den ten de.\n9. Anga san u mu luku bun te wi e taki anga sama?\n9 Te wi anga wan sama e taki. U mu konikoni te sama bigin taki fu politiki. Te wi e taki fu Gadu Kownukondee anga wan sama, u mu luku bun fu wi á taki fa wi e si wan politiki palitei. Wi á mu taki san u lobi, efuso san wi á kaba lobi fu wan fu den politiki palitei. Pe fu u taki fa libisama e meke moiti fu losi polobelema, soi den anga a Beibel fa Gadu Kownukondee o puu polobelema fu teego. Te wan sama e sitee anga i fu sani enke, a puu di sama e puu bee, makume libi, soi den san a Wowtu fu Gadu e taki fu den sani ya. Soi den tu fa yu e meke moiti fu du san a Beibel taki. Efu wan sama fende taki lanti mu puu efuso kengi wan weiti fu a kondee u mu soi en taki u nai mumui anga den toli de. Wi á mu dwengi en fu a si sani taa fasi tu.\nI mu e luku efu den sani di yu e yee e kai anga den sani di sikiifi aini Beibel\n10. San o yeepi u fu wi á teke se te wi e aliki efuso leisi nyunsu?\n10 Nyunsu. Son leisi a fasi fa wan nyunsu man e taki e soi taki ai teke se. Moomoo aini kondee pe den nyunsu man e wooko gi lanti. Efu den sama di e paati nyunsu e teke se, u mu luku bun taki wi á waka a den baka. Akisi iseefi a sani ya: „A di mi lobi fa a nyunsu man e taki fu den politiki man meke mi lobi aliki en efuso luku te ai gi nyunsu?” Wan sani di o yeepi i fu yu á holibaka gi politiki, a te i nai luku, aliki efuso leisi nyunsu pe yu e si kelle taki a sama di e gi a nyunsu e teke se. Meke moiti fu aliki nyunsu di nai holibaka gi politiki. Boiti dati i mu e mu luku efu den sani di yu e yee e kai anga den sani di sikiifi aini Beibel.—2 Timotiyesi 1:13.\n11. Fa a lobi di wan sama lobi gudu sa meke a holibaka gi politiki?\n11 Moni anga gudu. Te wan sama e si moni anga den gudu fi en enke a moo pelensipali sani, ai taanga gi en fu du sani enke fa Yehofa wani. Baka 1970 a omen Kotoigi fu Malawi be lasi ala den gudu, fu di den á be wani holibaka gi politiki palitei. A tyali, bika a ná ala den du a sani ya. Wan sisa den e kai Ruth taki: „Son wan fu den be de a sitaafuman kampu enke wi, ma bakaten den holibaka gi politiki palitei. A so den go a osu baka. Den á be wani teke a pina di den be e pina na a sitaafuman kampu.” Ma a moo gaanse fu a foluku fu Gadu a de so. Den nai holibaka gi politiki, winsi den lasi den moni anga ala den gudu fu den.—Hebrewsama 10:34.\n12, 13. (a) Fa Yehofa e si libisama? (b) San o yeepi u fu wi a si á kondee efuso a lo fu wi bun moo taawan?\n12 Heimembee. Libisama lobi gafa den nasi, lo, foto anga den kondee. Ma Yehofa nai si wan sama efuso wan kulu sama betee moo wan taawan. Ala u na aseefi gi en. Di Yehofa meke u, a á gi wi aseefi kololu, uwii anga fesi. U mu teke en fu bigi taki a meke u so. Yehofa á taki den gwenti fu u kondee á bun, ma a á wani u si enke u bun moo taawan.—Romesama 10:12\n13 Wi a mu lobi u kondee efuso a lo fu u te, da wi e si enke a bun moo den taawan. Efu wi e si enke u kondee efuso u lo bun moo taawan, da a o taanga gi u fu wi á teke se. A sani ya be pasa a fositen. Son wan fu den Hebrew baala á be e libi bun anga den Giiki uman di man be dede (Toli 6:1). Fa wi o sabi efu wi e fii useefi? Efu wan baala efuso sisa fu wan taa kondee soi i fa i sa du wan sani moo bun, yu e si enke a kondee fi i sabi du sani moo a kondee fi en? Efu a so, da a be o bun fu pakisei a sani ya: „Soi sakafasi. Si enke a taawan bigi moo yu.”—Filipisama 2:3.\nYEHOFA O YEEPI I\n14. Fa begi sa yeepi u? Sowtu Beibel toli e soi a sani ya?\n14 Wan taa sani di o yeepi u fu wi á mumui anga a goontapu, a te wi e fitoow Yehofa. Begi Yehofa fu a gi i santa yeye. A santa yeye o yeepi i fu abi sakafasi. A o yeepi i fu holi iseefi tu. A sani ya o yeepi i te lanti du wan sani di á fiti. Begi Yehofa fu a yeepi i fu si den sani di sa meke i mumui anga a goontapu. Begi en fu a yeepi i fi i du sani enke fa a wani (Yakowbesi 1:5). Kande den o poti yu a sitaafu-osu efuso du taa ogii anga i fu di yu e du san Yehofa wani. Efu a sani ya miti i, begi Yehofa fu a gi i deki-ati fu taigi taawan kiin saide i nai teke se. A ná abi misi, Yehofa o yeepi i fi i holidoo.—Leisi Toli 4:27-31.\nI mu e sidon pakisei tekisi di o yeepi i fu yu á mumui anga a goontapu, anga tekisi di e taki fu den sani di i wani si aini a nyun goontapu\n15. Fa a Beibel o yeepi i fu yu á mumui anga a goontapu? (Luku a faki „ A Wowtu fu Gadu yeepi den fu den á holibaka gi feti.”)\n15 Yehofa gi wi a Beibel fu gi u taanga-sikin. I mu e sidon pakisei Beibel tekisi di o yeepi i fu yu á mumui anga a goontapu. Meke moiti fu sabi den tekisi ya a ede. Den o yeepi i te i ná abi Beibel. A Beibel sa yeepi u tu fu biibi taki Gadu o du den sani di a paamisi u. Na a biibi di wi o biibi taki a o du den sani ya, o yeepi u fu holidoo te tesi e miti u (Romesama 8:25). Leisi den tekisi di e taki fu den sani di i wani si aini a nyun goontapu. Meke moiti fu si iseefi aini a nyun goontapu.\nWAKA A DEN SAMA DI BE HOLIDOO BAKA\n16, 17. San wi e leli fu den sama di du san Yehofa wani di sama be e dwengi den fu mumui anga a goontapu? (Luku a fowtow na a bigin.)\n16 Du fu fo sani di o yeepi u fu wi á mumui anga a goontapu, a te wi e waka a den sama di be holidoo baka. A omen sama a Beibel ten be abi deki-ati. Boiti dati den á be e du sani di be e soi taki den e holibaka gi a goontapu. Pakisei Sadrak, Meisak, Abedneikow. Den á be wani dini a pobiki di den be meke gi a kownu fu Babilon. (Leisi Daniyeli 3:16-18.) A toli ya yeepi omen Kotoigi fu abi deki-ati. Den nai dini a faaka fu a kondee. Yesesi á be e mumui anga politiki. A á be e holibaka gi den sani di be e tapu sama fu libi na a wan. A be sabi taki den bakaman fi en be o waka neen baka fu di a be e tyai enseefi bun. A taki: „Tei ati! Mi wini goontapu kaba.”—Yohanisi 16:33.\n17 A omen Kotoigi holidoo aini a ten ya. Den pina son wan fu den, den poti son wan a sitaafu osu. Taawan den kii, fu di den be e du sani enke fa Yehofa wani. Den toli fu den e gi u taanga-sikin. Wan baala fu Tolukukondee taki: „Franz Reiter a be wan yonkuu baala di den kii, fu di a á be wani toon suudati na a ten fu Hitler. A biifi di a sikiifi gi en mma a neti fosi den kii en, e soi taki a baala ya be e biibi Yehofa. A be e fitoow en tu. Mi wani waka na a baala ya baka.” —Luku a pisi ete wan pelensipali sani.\n18, 19. (a) Fa den sama fi i kemeente sa yeepi i fu yu á mumui anga goontapu? (b) San u mu meke moiti fu du?\n18 Den baala anga sisa fi i kemeente seefi sa yeepi i fu yu á mumui anga a goontapu. Taigi den owluman te tesi e miti i. Akisi den fu den begi gi i. U mu holibaka gi den baala fu u tu. Boiti dati u mu e begi gi den (Mateyesi 7:12). Wantu nen fu baala anga sisa di de a sitaafu osu de a jw.org.  Suku wantu nen, da i aksi Yehofa fu a gi den taanga-sikin fu den holidoo.—Efeisesama 6:19, 20.\n19 A kaba fu a goontapu ya e koosube namo, neen meke lanti o wani dwengi u fu mumui anga politiki. Neen meke a de taanga fanowdu fu seeka nownow fu wi á teke se aini a goontapu ya.\n^  (paragraaf 1) Di Yesesi taki fu Gaankownu, a lanti a be e taki. A ten de na a Gaankownu be abi makiti moo ala den taa tiiman.\n^  (paragraaf 17) Luku Jehovah’s Getuigen—Verkondigers van Gods koninkrijk (Yehofa Kotoigi peleikiman fu Gadu kownukondee) blz. 662. Luku a faki „A dede fu di a ben wani gi Gado glori”, aini kapitel 14 fu a buku Gado Kownukondre e tiri!\n^  (paragraaf 18) Go a jw.org/nl. Luku a pisi di den e kai NIEUWS > JURIDISCHE ONTWIKKELINGEN. Yu o fende wantu nen fu son baala anga sisa di de a sitaafu osu fu a biibi fu den ede.\nA Wowtu fu Gadu yeepi den fu den á holibaka gi feti\n„Den sani di sikiifi aini Odo 27:11, Mateyesi 26:52 anga Yohanisi 13:35, gi mi moo taanga-sikin fu mi á toon suudati. Den tekisi ya yeepi mi fu holi miseefi di tesi be e miti mi.”—Andriy, ai tan a Ukrainikondee.\n„A sani di sikiifi a Yesaya 2:4 yeepi mi fu mi á mumui anga goontapu di tesi be e miti mi. Mi be e sidon pakisei fa feti ná o de moo aini a nyun goontapu, bika sama ná o abi feti sani moo fu du ogii anga taawan.”—Wilmer, ai tan a Kolombiya.\nU nai mumui anga a goontapu ya: U nai mumui anga politiki efuso feti. A Gadu Kownukondee wi e holibaka gi\nA WAKITITOLEN (ANGA SUTUDI-ARTIKEL) april 2016


Beibel: okanisi tongo 1 Tesalonika 3\nPawlesi sende Timotiyesi go a\n1 Na so meke wi dise á poi tei en moo fu tan luku namo. Ne wi fiti taki, wi dati o fika a baka na Atena Foto. 2 Ma u sabi Timotiyesi di wi ya o sende kon anda. Na wi biibi baala di e wooko makandii anga wi gi Masaa Gadu, fu bali a Bun Nyunsu. A sa kon gi u anda taanga sikin. A sa taigi u fu oli biibi doo. 3 Bika wi á wani biibiwan mu fuka anga banowtu te, da dati meke a daai baka gi a biibi. Bika fa u sabi, da fii banowtu fu a biibi, na wan sani di fiti fa Masaa Gadu taki sani mu waka. 4 Wi dise seefi be taigi u anda kaba, di wi be de anda taki, banowtu o kon a wi ala tapu fu a biibi ede. Na dati e pasa anga wi ala kaba, enke fa u be sabi a fesi.\n5 Na dati ede meke wi be sende Timotiyesi kon a u anda. Da a be sa luku fa sani e go, efu u oli a biibi anda ete. Bika wi á poi tan langa moo, sondee fu sabi fa ai go anga u biibi libi. Bika wi pakisei, san sa pasa anga u, te a didibii sa kon tesi u. Efu u kai a ini ogii, da na fu soso kaali wi dise be simpan useefi wooko taanga a u mindii anda.\nTimotiyesi tyai moi nyunsu\n6 Ma now, da Timotiyesi kon doo wi ya baka anga moi nyunsu fu u anda. Bika a taki, u tan biibi go doo. U tan e soi taawan fa u abi lobi fu den a ini u ati. U e pakisei wi dise bunbun ete tu. U abi angii fu si wi dise tu, enke fa wi dise seefi abi. 7 Biibiwan! Da wi dise ati nái weli gi u moo, ma wi kisi tuutuu koo ati anga ala fa ala sowtu banowtu e kon a wi tapu dise. 8 Da wi dise kisi nyun taanga sikin baka. Bika wi sabi taki, u taampu taanga anda a ini Masaa pasi ete. 9 We, wi á sabi fa fu gi Masaa Gadu daa kisi dise. Ma enseefi e si fa wi e gi en daa, fu fa u anda e meke wi e kisi gaan piisii dise. 10 Da dei anga neti wi dise e tan begi, meke wi anga u sa miti fesi a fesi baka. Da wi sa yeepi lapu a biibi fu u anda kisi moo futu a doti.\n11 We, da meke wi Tata, Masaa Gadu anga wi Masaa Jesesi opo pasi gi wi, fu doo u anda baka. 12 Soseefi, meke Masaa e poti moo lobi a u biibiwan anda mindii. Meke u sa abi lobi fu ala taa sama tu, enke fa wi dise abi lobi fu u anda. 13 Te dati pasa, da a biibi fu u anda sa seeka kisi moo futu a doti. Da te wi Masaa Jesesi o kon doo anga ala den apaiti wan fi en, da ibiiwan anda o de a wi Tata, Masaa Gadu fesi sondee kaagi. Bika a hii libi fu u anda o soi apaiti fasi gi Masaa Gadu.